Jurnalistul Digi FM Cătălin Striblea avertizează că referendumul pe tema familiei este un tertip politic prin care puterea vrea să acopere ceva ce urmează să se întâmple „în aceste zile”. E foarte posibil ca din tot ce vedem în aceste ore să rezulte o săptămână decisivă pentru România, iar Liviu Dragnea să iasă „superconsolidat”. O să avem un alt tip de Românie pe termen lung, preconizează Cătălin Striblea, nemulțumit și de cvasi-absența președintelui Klaus Iohannis în tot acest peisaj politic.

Cătălin Striblea, la Jurnalul de Seară: „Motivele referendumului sunt neclare. Noi trebuie să deslușim și să le spunem oamenilor ce implicații politice are. Pentru că eu susțin în mod repetat că acest referendum este făcut să acopere ceva ce urmează să se întâmple în aceste zile. Acesta este un scop. Al doilea scop este să-i întărească puterea lui Liviu Dragnea și cred că dl. Dragnea vrea să iasă din luna asta ca un lider autoritar absolut în România. Adică: cu un guvern schimbat în care să fie numai oamenii săi, cei care l-au salvat din încercarea de săptămâna trecută; scăpat cu amnistie cu ordonanță de urgență de amnistie și grațiere; cu un referendum care să îndrepte România într-o zonă non-europeană și dl. Dragnea călărind toate aceste chestiuni. Și cred că este destul de aproape de a-și îndeplini acest plan dl. Liviu Dragnea”, a punctat Cătălin Striblea.

„Pare că nu-i nimeni care să-i împiedice pe oamenii ăștia. Nu poți să te aștepți ca toată România să iasă din când în când în stradă, pentru că lumea e deja obosită, e deja hăituită, are o grămadă de alte probleme. Pare că nu ai o opoziție reală, pare că nu ai un președinte, pare că totul, toată politica, s-a mutat într-un grup de cinci oameni în birou la dl. Dragnea și pare că de acolo e condusă România”, a spus jurnalistul Cătălin Striblea.

La rândul său, jurnalistul Sebastian Zachmann de la „Adevărul” a remarcat politica duplicitară pe care o practică PSD. Urmăriți discuția în materialul video de mai sus.

Citiți și: CTP: Pentru mine, acest referendum înseamnă o pledoarie pentru mersul pe jos

C. T. Popescu, despre întâlnirea atipică din Biserica din Băneşti: O măgârlănie